Minen vruntliken grut tovoren unde wes ik gudes vormach to juwer behegelicheit unde to juwer leve. Zo bidde ik jw to weten, leve her kumptur unde nabuer, dat en bussenschutte, [de] geheten is Cort, zulffderde is my untweken, de hiir grote bosheit hevet bodreven unde my groten drepeliken schaden hevet gedan, unde hevet hiir en echtewiiff unde kint nagelaten, de he ok bedrogen hevet, unde dat liiff hiir vake vorbort hevet etc. Hiirumme bidde ik juwer leve, dat gii jw hiirane bewisen willen, alze gii zulven woll kennen konen vruntschop unde naburschop to holdende etc., doch boven al arme vrowen in echteschop nicht vorneddert worden, dat doch der ridderschop tohoret, beide gestlik unde werlik etc., alze gii bet erkennen kunt. Item zo bidde ik jw, dat gii juwe werdicheit hiirane bewisen wilt, nicht allene alze it vor gescreven steit etc. Offt it zik alzo gevelle, dat it jw unde juwen orden anrorende were an zulken zaken, offt gii myner hulpe darto behofften edder jenigen denst van my begerende weren, des will ik jw en bistender zin, wor ik kan unde mach, in zulken gelike off in eneme grotteren. Uterliken zall (jw) disse breffbringer juwer erbarheitt unde juwer leve woll berichten, Jacob velkener. Hiirup bidde ik juwer leve en vruntlik antwort wedder van schriven zunder jenigerleie togeringe. Anders nicht up desse tiit den ziit deme almechtigen Gode bevolen. Gescreven upp Wiiborch des sunavendes na sunte Johans dage. Krisstern Nicclessoen, ritter. Adress: Deme erwerdigen heren, kumpthur to Revall, edder zinem hueskumpthur kome desse breff myt werdicheit.